
Az iskolai szegregáció kialakulásának és felszámolásának folyamata az Amerikai Egyesült Államokban 1849 és 1954 között

Az iskolai szegregáció kialakulásának és felszámolásának folyamata az Amerikai Egyesült Államokban 1849 és 1954 között.

Dolgozatom célja, hogy az iskolai szegregáció kialakulásának és felszámolásának folyamatát bemutassam az Amerikai Egyesült Államokban. A munka szempontjából fontos elmondani, hogy a vizsgálódás csak az oktatás területére terjed ki, azon belül is az 1849-1954-es időszakra. A munka nem foglalkozik az egyéb területeken zajló diszkriminációval.
A téma feldolgozása szempontjából kevés rendelkezésre álló magyar nyelvű szakirodalom és forrás van, ezért a dolgozat megírásához főként idegen nyelvű szakirodalmat használtam fel. A perek megismeréséhez több internetes forrás is segítségemre volt.

A munka első fejezete az afroamerikai társadalom helyzetét mutatja be a polgárháborútól az 1954-es Brown kontra Topekai Oktatási Testület peréig. A második fejezet a bírósági tárgyalásokat és azok jogi hátterét vázolja fel.
A dolgozatból kiderül, hogy több évtized kellett ahhoz, hogy a polgárháború utáni felszabadítás és jogegyenlőség de jure és de facto megvalósuljon az Egyesült Államokban. A szegregáció jogi felszámolása azonban nem jelentett teljes megoldást, hiszen az elkülönítés torzulást okozott az afroamerikai lakosság életében, mentális felfogásában és identitásuk meghatározásában.

A nagy jelentőségű döntés után hosszú időnek kellett eltelni ahhoz, hogy a szegregáció felszámolása érdemben megindulhasson. A déli konzervatív körök mindent megtettek, hogy megakadályozzák az integrációt. Az amerikai kormány sem sietette a „megfontolt sebességgel” végrehajtandó intézkedéseket.



